Latvijas kuģniecība

AS Latvijas kuģniecība (agrākais nosaukums Ventspils nafta) ir Latvijā reģistrēta pārvaldītājsabiedrība. Tas un tajā ietilpstošie uzņēmumi darbojas naftas produktu transportēšanas jomā un nekustamā īpašuma pārvadīšanā. Uzņēmums dibināts 1991. gadā. Galvenais birojs atrodas Rīgā. "Latvijas kuģniecība" īpašnieks ir Šveicē reģistrētajai enerģētikas grupai Vitol piederošais uzņēmums ATLANTANK SA.

"Latvijas kuģniecība" meitas un asociētie uzņēmumi:
 Latvijas un Krievijas kopuzņēmums SIA LatRosTrans (66 %), pārvalda naftas produktu cauruļvadu Polocka — Ventspils Latvijas teritorijā;
 SIA "Ventspils ekspedīcija" (17,2 %).

 Vēsture 
1957. gada 20. augustā PSRS Ministru Padome izdeva rīkojumu par naftas bāzes izveidi Ventspils ostā. 1958. gadā sākās bāzes celtniecība. 1961. gadā. 30. septembrī naftas bāze tika pieņemta ekspluatācijā. 1964. gadā uzbūvēta bāzes otrā kārta, un šeit sāka pārkraut dīzeļdegvielu.

1968. gadā atklāja naftas cauruļvadu Samāra—Polocka—Ventspils. 1972. gadā sāka darboties naftas produktu cauruļvads Polocka—Ventspils. 1975. gadā ekspluatācijā nodeva Ventspils naftas pārsūknēšanas bāzes trešo kārtu.
1987. gadā Ventspils naftas pārsūknēšanas bāzi pārdēvēja par Ventspils naftas un naftas produktu eksporta piegādes uzņēmumu.
1991. gada 9. maijā Uzņēmumu reģistrā reģistrēja Valsts naftas un naftas produktu eksporta piegādes uzņēmumu Ventspils nafta. 1993. gada 5. novembrī to pārveidoja par valsts akciju sabiedrību. Par uzņēmuma direktoru kļuva Jānis Blaževičs.
1994. gadā izveidoja Latvijas un Krievijas kopuzņēmumu SIA LatRosTrans, kura pārraudzībā bija naftas un naftas produktu transportēšana pa maģistrālajiem cauruļvadiem.
1996. gada 20. septembrī Ventspils naftu pārreģistrēja par Privatizējamo valsts akciju sabiedrību Ventspils nafta. 1996. gada oktobrī pabeidza Ventspils nafta privatizācijas pirmo kārtu.
1997. gada 15. oktobrī uzņēmumu pārreģistrēja par publisko akciju sabiedrību. 19. novembrī ar Latvijas Republikas Ministru kabineta rīkojumuVentspils nafta kļuva par LatRosTrans dibinātāja un Latvijas puses dalībnieka tiesību un saistību pārņēmēju.
1998. gada jūlijā noslēdzās Ventspils nafta privatizācijas ceturtā kārta. Oktobrī uzņēmuma akcijas sāka kotēt Rīgas Fondu biržā.

2002. gada 26. jūnijā izsolē Rīgas biržā Ventspils nafta iegādājas 49,94 % AS "Latvijas kuģniecība" kapitāldaļu.
2003. gadā Ventspils naftu pārstrukturēja, to pārveidojot par grupas mātes sabiedrību, bet atdalot dažādās biznesa jomās strādājošos uzņēmumus. Naftas termināļa pārvaldībai izveidoja meitas uzņēmumu SIA Ventspils nafta termināls.
2006. gada 20. oktobrī izsolē biržā Ventspils naftas valsts kapitāla daļas iegādājās naftas un gāzes transportēšanas un tirdzniecības grupas Vitol meitas uzņēmums Euromin Holdings (Cyprus) Limited.
2007. gada martā Ventspils nafta pārdeva 49 % Ventspils nafta termināls kapitāldaļu pastarpināti uzņēmumam Vitol.
2010. gadā Euromin Holdings (Cyprus) Limited palielināja savu līdzdalību Ventspils nafta līdz 49,5 %. Gada sākumā par uzņēmuma valdes priekšsēdētāju kļuva Saimons Bodijs. 2013. gada 1. septembrī par valdes priekšsēdētāju kļuva Roberts Kirkups (Robert Kirkup).

2015. gada 17. septembrī Vitol piederošais Euromin Holdings (Cyprus) Limited no AS Latvijas Naftas tranzīts nopirka 43,25 % Ventspils nafta akciju par 79,99 miljoniem eiro. Tādējādi Vitol kontrole uzņēmumā palielinājās līdz 93,24 % kapitāldaļu.
19. oktobrī Euromin Holdings (Cyprus) Limited izteica atlikušajiem Ventspils nafta akcionāriem obligāto akciju atpirkšanas piedāvājumu ar cenu par vienu akciju 4,56 eiro.
2016. gada 25. janvārī Euromin Holdings (Cyprus) Limited atpirka pēdējās Ventspils nafta kapitāldaļas, un uzņēmumu izslēdza no NASDAQ OMX Riga biržas.

2017. gada 14. jūnijā Vitol grupas uzņēmums Vitol Netherlands B.V. no Igaunijas fonda OÜ Fondo H Estonia nopirka 19,62 % "Latvijas kuģniecība" akciju. Nākamajā dienā Ventspils nafta nodeva Vitol Netherlands B.V. tai piederošās Latvijas kuģniecība 49,94 % akciju.
27. jūlijā paziņots, ka Ventspils nafta par 43,7 miljoniem eiro (pamatkapitāla bilances vērtība) pārdevusi SIA Ventspils nafta termināls 51 % kapitāldaļu Nīderlandē reģistrētam uzņēmumam Martank, kas arī ietilpst Vitol grupā.

2018. gada maijā Ventspils nafta īpašumā pārgāja Latvijas kuģniecība meitas uzņēmums SIA LASCO Investment, kas nodarbojās ar nekustamā īpašuma iznomāšana, un agrāk bija Preses nama ēkas īpašnieks. 20. augustā paziņots, ka LASCO Investment tiks pievienots AS Ventspils nafta.
2019. gada 16. decembrī uzņēmumu AS "Latvijas kuģniecība" pievienoja Ventspils naftai, ko savukārt pārdēvēja par AS "Latvijas kuģniecība".
2020. gada 5. maijā uzņēmumam pievienoja SIA "Ventspils biznesa centrs".

 Atsauces 

 Ārējās saites 
 Ventspils nafta 
 LatRosTrans 
 Ventspils nafta termināls 
 Latvijas kuģniecība


Kategorija:Nasdaq Riga biržā agrāk kotētie uzņēmumi